REGOLAMENT TAL-KUMMISSJONI (UE) 2019/50

tal-11 ta' Jannar 2019

li jemenda l-Annessi II, III, IV u V tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwi għall-klorantraniliprol, il-klomażon, iċ-ċiklaniliprol, il-fenażakwin, il-fenpikossammid, il-fluwossastrobin, il-lambda ċjalotrina, il-mepikwat, iż-żejt tal-basal, it-tijakloprid u l-valifenalat f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 5(1), l-Artikolu 14(1)(a) u l-Artikolu 18(1)(b) tiegħu,

Billi:

(1) Il-livelli massimi ta' residwi (MRLs) għall-klomażon, għall-fluwossastrobin, għal-lambda ċjalotrina, għall-mepikwat u għat-tijakloprid ġew stipulati fl-Anness II tar-Regolament (KE) Nru 396/2005. Għall-klorantraniliprol, għall-fenażakwin, u għall-valifenalat, l-MRLs kienu stabbiliti fil-Parti A tal-Anness III ta' dak ir-Regolament. Għaċ-ċiklaniliprol, għall-fenpikossammid u għaż-żejt tal-basal ma ġewx stabbiliti MRLs speċifiċi u dawn is-sustanzi lanqas ma ġew inklużi fl-Anness IV ta' dak ir-Regolament, u għaldaqstant għalihom japplika l-valur prestabbilit ta' 0,01 mg/kg stabbilit fl-Artikolu 18(1)(b) tiegħu.

(2) Fl-4 ta' Lulju 2009, il-Kummissjoni Codex Alimentarius (CAC) adottat il-limitu massimu ta' residwi tal-Codex (CXLs) għal-lambda ċjalotrina fis-segala (2).

(3) B'konformità mal-Artikolu 5(3) tar-Regolament (KE) Nru 178/2002 tal-Parlament Ewropew u tal-Kunsill (3), fejn jeżistu standards internazzjonali jew fejn it-tlestija tagħhom tkun imminenti, dawn għandhom jitqiesu fl-iżvilupp jew fl-adattament tal-liġi dwar l-ikel, ħlief fejn dawn l-istandards jew partijiet relevanti jkunu mezz ineffettiv jew mhux adattat għat-twettiq tal-għanijiet leġittimi tal-liġi dwar l-ikel jew fejn ikun hemm ġustifikazzjoni xjentifika, jew fejn dawn jirriżultaw f'livell differenti ta' protezzjoni minn dak stabbilit bħala xieraq fl-Unjoni. Barra minn hekk, f'konformità mal-punt (e) tal-Artikolu 13 ta' dak ir-Regolament, l-Unjoni għandha tippromwovi l-konsistenza bejn l-istandards tekniċi internazzjonali u l-liġi dwar l-ikel waqt li tiżgura li l-livell għoli ta' protezzjoni adottat fl-Unjoni ma jitnaqqasx.

(4) Is-CXL għal-lambda ċjalotrina fis-segala hu sikur għall-konsumaturi fl-Unjoni (4) u għalhekk jenħtieġ li jiddaħħlu fir-Regolament (KE) Nru 396/2005 bħala MRL.

(5) Fil-kuntest ta' proċedura għall-awtorizzazzjoni tal-użu ta' prodott għall-protezzjoni tal-pjanti li fih is-sustanza attiva klomażon fuq il-kamumella u fuq il-pjantaġġini, tressqet applikazzjoni skont l-Artikolu 6(1) tar-Regolament (KE) Nru 396/2005 għall-modifika tal-MRLs eżistenti.

(6) Fir-rigward il-fluwossastrobin, tressqet applikazzjoni bħal din għat-tewm, iż-żerriegħa tal-kolza, iż-żerriegħa tal-kittien, iż-żerriegħa tal-peprin, iż-żerriegħa tal-mustarda u ż-żerriegħa tal-camelina sativa. Fir-rigward tal-mepikwat, tressqet applikazzjoni bħal din għaż-żerriegħa tal-kolza, iż-żerriegħa tal-kittien, iż-żerriegħa tal-peprin, iż-żerriegħa tal-mustarda, iż-żerriegħa tal-camelina sativa, iż-żerriegħa tal-ġirasol, il-fwied (minn majjali, nagħaġ u mogħoż), il-kilwa (minn ħnieżer), il-ħlejjeb u l-bajd. Fir-rigward tat-tijakloprid, tressqet applikazzjoni bħal din għaż-żerriegħa tal-fidloqqom u għar-ravanell. Fir-rigward tal-valifenalat, applikazzjoni bħal din tressqet għat-tadam, il-brunġiel, il-ħass, il-basal, ix-xallotti u t-tewm.

(7) Skont l-Artikolu 6(2) u (4) tar-Regolament (KE) Nru 396/2005, l-applikazzjonijiet ġew sottomessi għall-klorantraniliprol u għall-fenażakwin użati fl-Istati Uniti fuq il-ħops u l-lewż, rispettivament. L-applikant jisħaq li l-użi awtorizzati ta' dawk is-sustanzi fuq għelejjel bħal dawn fl-Istati Uniti jwasslu għal residwi ogħla minn dawk stabbiliti għall-MRLs indikati fir-Regolament (KE) Nru 396/2005, u li jenħtieġ li jkun hemm MRLs ogħla sabiex jiġu evitati l-ostakli kummerċjali għall-importazzjoni ta' dawk l-għelejjel.

(8) Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta' evalwazzjoni ntbagħtu lill-Kummissjoni.

(9) L-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, ivvalutat l-applikazzjonijiet u r-rapporti ta' evalwazzjoni, fejn eżaminat b'mod partikolari r-riskji għall-konsumatur u, fejn rilevanti, għall-annimali u tat opinjonijiet motivati dwar l-MRLs proposti (5). L-Awtorità għaddiet dawn l-opinjonijiet lill-applikanti, lill-Kummissjoni u lill-Istati Membri u qegħdithom għad-dispożizzjoni tal-pubbliku.

(10) Fir-rigward tal-fluwossastrobin fit-tewm, l-Awtorità evalwat l-applikazzjoni bil-ħsieb li tistabbilixi MRL għall-basal u tat opinjoni motivata dwar l-MRL propost (6). F'konformità mal-linji gwida eżistenti tal-Unjoni dwar l-estrapolazzjoni tal-MRLs, huwa xieraq li l-MRL għall-basal jiġi stabbilit ukoll għat-tewm.

(11) Fir-rigward tal-applikazzjonijiet l-oħra kollha l-Awtorità kkonkludiet li r-rekwiżiti kollha fir-rigward tad-data ġew issodisfati u li, abbażi tal-evalwazzjoni tal-esponiment tal-konsumaturi għal 27 grupp speċifiku Ewropew tal-konsumaturi, l-emendi lill-MRLs mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar tagħrif reċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawk is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi, u lanqas l-esponiment għal perjodu qasir minn konsum għoli tal-prodotti rilevanti ma wera li hemm riskju li tinqabeż id-doża aċċettabbli ta' kuljum jew id-doża akuta ta' referenza.

(12) Għall-mepikwat, ġew stabbiliti MRLs temporanji, bir-Regolament tal-Kummissjoni (UE) 2016/1003 (7) għall-faqqiegħ ikkultivat sal-31 ta' Diċembru 2018 biex tiġi indirizzata l-kontaminazzjoni kroċjata li affettwat il-faqqiegħ ikkultivat mhux ittrattat b'tiben legalment trattat bil-mepikwat. L-Istati Membri u l-Awtorità ppreżentaw id-dejta riċenti tal-monitoraġġ li turi li għad hemm residwi tal-mepikwat f'livelli ogħla mil-limitu ta' determinazzjoni relevanti. Għalhekk jixraq li tiġi estiża l-validità tal-MRL attwali stabbilit għal 0,09 mg/kg. L-MRL se jiġi rivedut; ir-rieżami se jqis l-informazzjoni disponibbli fi żmien erba' snin mill-pubblikazzjoni ta' dan ir-Regolament.

(13) Fir-rigward tal-lambda ċjalotrina, ġew modifikati diversi MRLs bir-Regolament tal-Kummissjoni (UE) 2018/960 (8). Mis-26 ta' Jannar 2019, dak ir-Regolament inaqqas l-MRL għas-segala sal-limitu ta' determinazzjoni filwaqt li jħalli barra s-CXL eżistenti għas-segala. Fl-interess taċ-ċertezza tad-dritt, jixraq li l-MRL previst f'dan ir-Regolament jibda japplika mill-istess data.

(14) Fil-kuntest tal-approvazzjoni tas-sustanza attiva fenpikossammid, fis-sommarju tad-dossier ġiet inkluża applikazzjoni għal MRL skont l-Artikolu 8(1)(g) tar-Regolament (KE) Nru 1107/2009 tal-Parlament Ewropew u tal-Kunsill (9). Din l-applikazzjoni ġiet evalwata mill-Istat Membru kkonċernat f'konformità mal-Artikolu 11(2) ta' dak ir-Regolament. L-awtorità vvalutat l-applikazzjoni u tat konklużjoni dwar l-evalwazzjoni bejn il-pari tal-valutazzjoni tar-riskju tal-pestiċidi tas-sustanza attiva, fejn irrakkomandat li jiġu stabbiliti MRLs li jkopru l-użijiet rappreżentattivi fuq is-segala u l-qamħ skont il-Prattiki Agrikoli Tajbin (GAPs) fl-Unjoni u tolleranza tal-importazzjoni mitluba għall-banana mill-Panama (10).

(15) Iż-żejt tal-basal ġie approvat bħala sustanza bażika bir-Regolament ta' Implimentazzjoni tal-Kummissjoni (UE) 2018/1295 (11). Il-kundizzjonijiet tal-użu ta' dik is-sustanza mhumiex mistennija jwasslu għall-preżenza ta' residwi fil-prodotti tal-ikel jew tal-għalf li jistgħu jkunu ta' riskju għall-konsumatur. Għalhekk jixraq li dik is-sustanza tiġi inkluża fl-Anness IV tar-Regolament (KE) Nru 396/2005.

(16) Is-sustanza attiva ċiklaniliprol ma ġietx approvata permezz tar-Regolament ta' Implimentazzjoni tal-Kummissjoni (UE) 2017/357 (12). Peress li ma ġew stipulati l-ebda MRLs fir-Regolament (KE) Nru 396/2005, huwa xieraq li tiġi inkluża s-sustanza fl-Anness V ta' dak ir-Regolament.

(17) Abbażi tal-opinjonijiet motivati u tal-konklużjoni tal-Awtorità u filwaqt li jitqiesu l-fatturi rilevanti tas-suġġett ikkunsidrat, il-modifiki xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(18) Għalhekk, jenħtieġ li r-Regolament (KE) Nru 396/2005 jiġi emendat skont dan.

(19) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II, III, IV u V tar-Regolament (KE) Nru 396/2005 jiġu emendati skont l-Anness ta' dan ir-Regolament.

Artikolu 2 Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Huwa għandu jibda japplika mill-1 ta' Jannar 2019. Madankollu, għandu japplika mis-26 ta' Jannar 2019 għall-MRL tal-lambda ċjalotrina fis-segala.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, il-11 ta' Jannar 2019. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-41%252Fal32_24e.pdf.

Il-programm konġunt tal-FAO/WHO dwar l-istandards tal-ikel tal-Kummissjoni Codex Alimentarius. L-Appendiċijiet III u IV. It-Tnejn u Tletin Sessjoni. Ruma, l-Italja, mid-29 ta' Ġunju sal-4 ta' Lulju 2009.

(3) Ir-Regolament tal-Parlament Ewropew u tal-Kunsill (KE) Nru 178/2002 tat-28 ta' Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (ĠU L 31, 1.2.2002, p. 1).

(4) Revision of the review of the existing maximum residue levels for the active substance lambda-cyhalothrin (Reviżjoni tar-rieżami tal-limiti massimi tar-residwi eżistenti għas-sustanza attiva, il-lambda ċjalotrina). EFSA Journal 2015;13(12):4324.

(5) Ir-rapporti xjentifiċi tal-EFSA huma disponibbli online:

http://www.efsa.europa.eu:

Reasoned opinion on the modification of the existing maximum residue levels for clomazone in chamomiles and plantains (Opinjoni motivata dwar il-modifika tal-limiti massimi ta' residwi eżistenti għall-klomażon fil-kamumella u fil-pjantaġġini). EFSA Journal 2018;16(6):5316.

Reasoned opinion on the modification of the existing maximum residue levels for fluoxastrobin in oilseeds (L-opinjoni motivata dwar il-modifika tal-livelli massimi ta' residwi eżistenti għall-fluwossastrobin fiż-żrieragħ taż-żejt). EFSA Journal 2018;16(7):5381.

Reasoned opinion on the modification of the existing maximum residue levels for mepiquat in various oilseeds and animal commodities (L-opinjoni motivata dwar il-modifika tal-livelli massimi ta' residwi eżistenti għall-mepikwat f'żrieragħ varji taż-żejt u fil-komoditajiet tal-annimali). EFSA Journal 2018;16(7):5380.

Reasoned opinion on the modification of the existing maximum residue levels for thiacloprid in corn gromwell seeds and radish (L-opinjoni motivata dwar il-modifika tal-livelli massimi ta' residwi eżistenti għat-tijakloprid fiż-żerriegħa ta' lsien il-fart u r-ravanell). EFSA Journal 2018;16(6):5313.

Reasoned opinion on the modification of the existing maximum residue levels for valifenalate in various crops (L-opinjoni motivata dwar il-modifika tal-livelli massimi ta' residwi eżistenti għall-valifenalat f'diversi għelejjel). EFSA Journal 2018;16(6):5289.

Reasoned opinion on the setting of an import tolerance for chlorantraniliprole in hops (Opinjoni motivata dwar l-iffissar tat-tolleranza tal-importazzjoni ġdida għall-klorantraniliprol fil-ħops). EFSA Journal 2018;16(6):5312.

Reasoned opinion on the setting of an import tolerance for fenazaquin in almonds (Opinjoni motivata dwar l-iffissar tat-tolleranza tal-importazzjoni ġdida għall-fenażakwin fil-lewż). EFSA Journal 2018;16(7):5330.

(6) Reasoned opinion on the review of the existing maximum residue levels (MRLs) for fluoxastrobin according to Article 12 of Regulation (KE) Nru 396/2005 (Opinjoni motivata dwar ir-rieżami tal-limiti massimi ta' residwi (MRLs) eżistenti għall-fluwossastrobin skont l-Artikolu 12 tar-Regolament (KE) Nru 396/2005). EFSA Journal 2012;10(12):3012.

(7) Ir-Regolament tal-Kummissjoni (UE) 2016/1003 tas-17 ta' Ġunju 2016 li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-limiti massimi ta' residwi għall-abamektina, għall-aċekinoċil, għall-aċetamiprid, għall-benzovindiflupir, għall-bromossinil, għall-fludijossonil, għall-fluwopikolid, għall-fosetil, għall-mepikwat, għall-prokinażid, għall-propamokarb, għall-proeżadjon u għat-tebukonażol f'ċerti prodotti jew fuqhom (ĠU L 167, 24.6.2016, p. 46).

(8) Ir-Regolament tal-Kummissjoni (UE) 2018/960 tal-5 ta' Lulju 2018 li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill f'dak li għandu x'jaqsam mal-livelli massimi ta' residwi għal-lambda ċjalotrina f'ċerti prodotti jew fuqhom (ĠU L 169, 6.7.2018, p. 27).

(9) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

(10) Conclusion on the peer review of the pesticide risk assessment of the active substance fenpicoxamid (XDE-777) (Konklużjoni dwar l-evalwazzjoni bejn il-pari tal-valutazzjoni tar-riskju tal-pestiċidi tas-sustanza attiva fenpikossammid (XDE-777)). The EFSA Journal 2018;16(1):5146.

(11) Ir-Regolament ta' Implimentazzjoni tal-Kummissjoni (UE) 2018/1295 tas-26 ta' Settembru 2018 li japprova s-sustanza bażika żejt tal-basal, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti, u li jemenda l-Anness tar-Regolament ta' Implimentazzjoni tal-Kummissjoni (UE) Nru 540/2011 (ĠU L 243, 27.9.2018, p. 7).

(12) Ir-Regolament ta' Implimentazzjoni tal-Kummissjoni (UE) 2017/357 tat-28 ta' Frar 2017 dwar in-nonapprovazzjoni tas-sustanza attiva ċiklaniliprol, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti (ĠU L 54, 1.3.2017, p. 4).